Casino-paartjie: Man glo van diefstal aangekla | Maroela Media
Casino-paartjie: Man glo van diefstal aangekla
Carien Wilkens en James Viljoen is opgespoor en veilig.
'n Saak van diefstal is glo teen James Viljoen (28), 'n inwoner van Schweizer-Reneke wat vir twee weke saam met sy vriendin Carien Wilkens (20) vermis was ná hulle geld by 'n casino gewen het, aanhangig gemaak.
Na wat verneem word, word R350 000 vermis van die Engen-depot waar Viljoen as bestuurder werk. Die eienaar van die stasie het Vrydag 'n saak van diefstal aanhangig gemaak.
Kapt. Adéle Myburgh, 'n polisiewoordvoerder van Noordwes, het aan Maroela Media bevestig 'n diefstalsaak is oopgemaak, maar dat geen verdagtes tans geïdentifiseer mag word nie. "Die saak word ondersoek en is nog in 'n baie vroeë stadium," het sy gesê. Niemand is teen Maandagoggend in verband met die voorval in hegtenis geneem nie.
Maroela Media het Saterdag berig Wilkins en Viljoen (28) is Vrydag opgespoor en ongedeerd.
Die twee het voorverlede Vrydag R15 000 by 'n casino in Klerksdorp gewen en is daarna na Sun City waar Viljoen 'n verdere R20 000 gewen het. Hulle is die Maandagoggend vir die laaste keer op kringtelevisie gesien toe hulle Sun City omstreeks 03:10 in hul wit Geely verlaat het. Lees meer hier.